Diari Oficial de la Generalitat Valenciana


Sumari del DOGV 6955, del 31-01-2013 (2013/675)

Concurs i bases particulars per a la selecció i adjudicació del programa d'actuació integrada en el polígon 12 de l'enclavament 5 del pla general d'ordenació urbana.
---------------------------------------------------------------------------------------------------------------------------------------------------------------------

### Dades del document

Número de DOGV
:   6955

Data del DOGV
:   31-01-2013

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2013/675


Data del document
:   03-01-2013

Organisme emissor
:   Ajuntament de Torrevieja

Tipus de document
:   Concurs

Descriptors 

:   * Torrevieja
    * contracte d'obres

Concurs i bases particulars per a la selecció i adjudicació del programa d'actuació integrada en el polígon 12 de l'enclavament 5 del pla general d'ordenació urbana. [2013/675]  
Eduardo Dolón Sánchez, alcalde president de l'Ajuntament de Torrevieja, fa saber:  
Que el Ple de l'Ajuntament, en sessió realitzada el dia 26 d'octubre de 2012, va adoptar, entre altres, l'acord següent:  
  
Primer  
Acordar l'inici del procediment de concurs per al desenrotllament del programa d'actuació integrada en el polígon 12 de l'enclavament 5 del Pla General d'Ordenació Urbana de Torrevieja pel sistema de gestió indirecta.  
  
Segon  
Aprovar les bases particulars reguladores del programa d'actuació integrada mencionat, anteriorment transcrites i que es reproduïxen ací a tots els efectes.  
  
  
Bases particulars per a la selecció i adjudicació del programa d'actuació integrada en el polígon 12 de l'enclavament 5 del Pla General d'Ordenació Urbana de Torrevieja  
  
Primera. Objecte del contracte  
Les presents bases particulars tenen com a objecte regular les condicions bàsiques de caràcter tècnic, jurídic, econòmic i administratiu, per al desenrotllament urbanístic del programa d'actuació integrada en règim de gestió indirecta amb selecció d'urbanitzador, en l'àmbit del polígon 12 de l'enclavament 5 del Pla General d'Ordenació Urbana de Torrevieja.  
  
Segona. Règim jurídic  
La relació jurídica que unirà l'agent urbanitzador seleccionat i l'Administració local és la d'un contracte administratiu especial, i en tot allò no previst en les presents bases particulars s'aplicarà la Llei 16/2005, de 30 de desembre, de la Generalitat, Urbanística Valenciana, el Reglament d'Ordenació i Gestió Territorial i Urbanística, aprovat per Decret 67/2006, de 19 de maig, del Consell de la Generalitat, i les bases generals de programació. Supletòriament s'aplicarà el Reial Decret Legislatiu 3/2011, de 14 de novembre, corresponent al text refós de la Llei de Contractes del Sector Públic.  
  
  
Tercera. Ordenació urbanística vigent  
1. Planejament vigent  
1.1. L'àmbit que ens ocupa és una illa que es troba dins de l'enclavament 5. Este sector va ser delimitat i ordenat pel Pla General d'Ordenació Urbana (PGOU) aprovat el 22 de desembre de 1986.  
Ordenació detallada de l'enclavament 5  
2. El polígon 12 correspon a una illa de l'ordenació detallada establida pel PGOU. Este polígon està conformat per diverses parcel·les cadastrals de distints propietaris, una de les quals és de propietari desconegut.  
3. Planejament en tramitació  
No hi ha cap instrument de planejament en tramitació que afecte l'àmbit en qüestió.  
4. Paràmetres urbanístics  
Els paràmetres urbanístics establits en la fitxa de planejament del PGOU són:  
  
  
  
El polígon té un 0,30 m² sostre/m²s en la seua totalitat, que ha de ser distribuït entre les parcel·les edificables.  
Quarta. Memòria de necessitats i objectius a satisfer amb el programa d'actuació integrada  
1. Memòria de necessitats.  
a) L'illa requerix d'una ordenació perquè totes les parcel·les que conformen l'àmbit obtinguen la condició de solar complint les exigències establides per l'article 11 de la Llei Urbanística Valenciana (LUV).  
  
b) Els perímetres de l'illa estan sense urbanitzar i han de ser urbanitzats d'una manera integra.   
c) Regularitzar els límits de les parcel·les per a poder edificar.  
d) Repartir justament els seus costos i beneficis entre els propietaris afectats. Per a això es requerix una parcel·lació forçosa a l'afectar la propietat de titular desconegut.   
2. Objectius de la programació.  
a) Gestionar la transformació jurídica de les finques afectades pel programa. Per a això l'urbanitzador està obligat a:  
- Demanar als registres corresponents (Propietat i Cadastre) tota la informació de les finques i titulars de drets i deures inclosos en l'actuació.  
- Presentar el projecte de reparcel·lació.  
- Inscriure en el Registre de la Propietat les noves finques resultants.  
- Cancel·lar les finques cadastrals aportades a la reparcel·lació i inscriure les resultants en el Cadastre.  
- Qualssevol altres actuacions necessàries per a la transformació jurídica de les finques afectades.   
b) Urbanitzar completament el polígon.  
c) Connectar i integrar adequadament el polígon a les infraestructures d'energia, comunicació i servicis públics existents.  
d) Suplementar les infraestructures existents.  
e) Obtindre els sòls dotacions públics corresponents a l'ampliació dels vials existents i els vials de nou traçat si n'hi ha. Els centres de transformació es consideren equipament privat de cessió a la companyia subministradora.  
f) Ordenar el repartiment equitatiu de les càrregues i beneficis de l'actuació entre els afectats.  
g) Establir terminis per a edificar els solars resultants de l'actuació urbanitzadora.   
  
Quinta. Prescripcions tècniques dels documents d'ordenació i gestió  
1. Document d'ordenació  
L'objecte de l'instrument d'ordenació és:  
a) Delimitar la unitat d'execució.  
b) Establir una zonificació.  
c) Repartir l'aprofitament atorgat pel PGOU entre les parcel·les edificables.  
d) Establir les noves alineacions perquè els espais públics resultants complisquen tant les condicions imposades per la LUV com per la normativa d'accessibilitat, Orde VIV/561/2010, d'1 de febrer.  
  
e) Establir les mesures per a integrar l'ordenació en el paisatge.  
2. Document de gestió  
L'instrument de gestió obligatòriament haurà de ser forçós. Este instrument tindrà l'objecte següent:  
a) Regularitzar urbanísticament la configuració de finques.  
b) Materialitzar la distribució de beneficis i càrregues derivades de l'ordenació urbanística i retribució a l'urbanitzador per la seua labor, ja siga adjudicant-li parcel·les edificables, o bé afectant les parcel·les edificables resultants a sufragar eixa retribució.  
c) Adjudicar a l'Administració els terrenys dotacionals.   
d) Les finques resultants es produiran conforme a l'íntegre aprofitament subjectiu, i la parcel·la adjudicada es deixa subjecta al pagament de les càrregues d'urbanització o amb deducció de part del dit aprofitament, i esta part s'adjudicarà a l'urbanitzador com a retribució per la seua labor.   
e) En la finca el titular de la qual resulte ser desconegut es tindrà com a propietari l'Administració actuant amb caràcter fiduciari para la seua entrega a qui acredite millor dret sobre ella. La indemnització corresponent es consignarà a favor d'eixe propietari. En el cas que no comparega o no s'acredite el millor dret durant un termini de dos anys, s'aplicarà la legislació general sobre patrimoni de les administracions públiques.   
  
Sexta. Prescripcions tècniques del projecte d'urbanització de la LUV  
1. El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original, i haurà de complir el que establix l'article 52 del text refós de la Llei de Contractes de les Administracions Públiques. No podrà modificar les previsions del pla que desenrotlla. En cap cas podrà contindre determinacions sobre ordenació, règim del sòl o de l'edificació.  
Haurà d'ajustar-se a les previsions de les normes municipals, de les normatives tècniques sectorials aprovades després de les esmentades normes i aplicables i a les condicions imposades per les distintes empreses subministradores.  
2. La documentació de què conste el projecte d'urbanització haurà de ser l'establida en l'article 350 del Reglament d'Ordenació i Gestió Territorial i Urbanística (ROGTU).  
3. El projecte d'urbanització haurà d'incloure un estudi de gestió de residus de construcció com s'establix en l'article 4 de la Llei 105/2008, d'1 de febrer, pel qual es regula la producció i gestió dels residus de construcció.   
  
Sèptima. Preu de licitació  
El preu de licitació, que servix exclusivament de base per al càlcul de la garantia provisional, és l'establit en el següent quadro, d'acord amb el que preveu l'article 140.1 de la Llei Urbanística Valenciana.  
  
En xifra 655.000 euros.  
En lletra sis-cents cinquanta-cinc mil euros  
  
Octava. Terminis de desplegament i execució del programa  
Els terminis per al desplegament i execució del programa d'actuació integrada s'ajustaran a allò que assenyala l'article 332 del ROGTU. Les pròrrogues i suspensions s'atindran al que disposa la legislació de contractes de les administracions públiques.   
Respecte a les conseqüències de l'incompliment dels terminis establits per al desplegament i execució del programa, caldrà ajustar-se al que preveu l'article 143 de la LUV, els articles 336 i següents del ROGTU i la legislació aplicable en matèria de contractes de les administracions públiques.  
Sense perjuí d'això, s'establixen en el següent quadro els terminis màxims per a l'execució de les següents actuacions per part de l'urbanitzador.  
Termini total: 36 mesos  
Terminis parcials  
En el termini d'un mes a partir de la notificació de l'acord d'aprovació i adjudicació definitiva del programa a l'urbanitzador, i sempre que s'haja produït aprovació igualment definitiva del projecte d'urbanització, es procedirà a la formalització del contracte per al desplegament i execució del programa d'actuació integrada. El contracte es formalitzarà en document administratiu davall la fe pública del secretari municipal.  
  
La presentació dels textos refosos corresponent al projecte d'urbanització haurà de produir-se en el termini màxim de dos mesos des que tinga lloc la notificació a l'urbanitzador de l'aprovació definitiva, que impose modificacions a l'alternativa tècnica.  
Selecció de l'empresari constructor  
No és necessària la contractació de l'empresari constructor per no superar el PEM de les obres d'urbanització els 5.278.000 euros (art. 120.6 LUV).  
Presentació del projecte de reparcel·lació  
El projecte de reparcel·lació haurà de sotmetre's a informació al públic per l'urbanitzador en el termini màxim de sis mesos des de la finalització del termini per a l'opció per modalitat de retribució previst en l'article 166 de la Llei Urbanística Valenciana. La presentació dels textos refosos corresponents al projecte de reparcel·lació haurà de produir-se en el termini màxim de dos mesos des que tinga lloc la notificació a l'urbanitzador de les modificacions a introduir en el projecte inicialment formulat.  
Inici de les obres d'urbanització  
L'inici de les obres d'urbanització haurà de produir-se en el termini de tres mesos des de l'aprovació definitiva del projecte de reparcel·lació, acreditant-se per mitjà d'acta de replantejament subscrita per la direcció de les obres i, almenys, per un tècnic municipal.  
Terminació de les obres d'urbanització  
Les obres d'urbanització hauran de finalitzar en el termini màxim de 12 mesos des del seu inici.  
Termini màxim d'edificació de solars  
Tres anys des de la recepció de les obres d'urbanització.  
  
Novena. Capacitat per a ser urbanitzador  
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica o professional, exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 20 del text refós de la Llei de Contractes de les Administracions Públiques.   
3. Si s'opta per la constitució d'una agrupació d'interés urbanístic, esta haurà de complir els requisits estipulats en l'article 144 de la LUV.   
  
Deu. Solvència econòmica i financera de la LUV  
La justificació de la solvència econòmica i financera de l'urbanitzador s'acreditarà per un o més dels mitjans següents:  
1. Informe d'institucions financeres o, si és procedent, justificant l'existència d'una assegurança d'indemnització per riscos professionals.  
2. Si es tracta de persones jurídiques, presentació dels comptes anuals o d'extracte d'estos, en el cas en què la seua publicació siga obligatòria en la legislació del país on l'aspirant a urbanitzador estiga establit.  
3. Declaració sobre el volum global de negocis i, si és procedent, sobre el volum de negocis relacionat amb el desenrotllament i la promoció d'actuacions semblants que són objecte de concurs, corresponent com a màxim als tres últims exercicis.  
4. El règim jurídic aplicable a les agrupacions d'interés urbanístic és el següent:  
- Les agrupacions d'interés urbanístic fins que no s'adscriguen al Registre Autonòmic de Programes i Agrupacions d'Interés Urbanístic se sotmetran al règim jurídic previst en la normativa reguladora de les agrupacions d'interés econòmic.   
- Després de l'adquisició de la personalitat juridicopública, les agrupacions d'interés urbanístic es regiran per la normativa autonòmica sobre urbanisme i per la legislació sobre procediment administratiu i sobre contractes amb les administracions públiques, respecte a l'organització, formació de voluntat dels seus òrgans col·legiats i relacions amb l'Administració.  
  
Onze. Solvència tècnica i professional  
1. La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
  
b) Indicació de l'equip tècnic, estiga o no integrat en l'estructura organitzativa de l'urbanitzador, que vaja a participar en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i execució del programa d'actuació integrada, incloent-hi els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.  
2. Si per raons justificades en cada cas concret l'urbanitzador no es troba en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, i en este cas haurà de demostrar davant de l'Ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. Això s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència de, almenys, un dels seus membres.  
  
Dotze. Garanties  
1. Els que desitgen participar en el procediment de licitació d'un programa d'actuació integrada hauran de constituir en la forma i als efectes previstos en el text refós de la Llei de Contractes de les Administracions Públiques una garantia provisional equivalent al 2 per cent de l'estimació aproximada de les càrregues del programa, IVA no inclòs, la qual ascendix a la quantitat que s'establix a continuació:  
  
- Preu de licitació: 655.000 euros.  
- Garantia provisional: 2 per cent del preu de licitació.  
· Xifra: 13.100 euros.  
· Lletra: tretze mil cent euros.  
- Garantia definitiva: 10 per cent del preu de licitació.  
· Xifra: 65.500 euros.  
· Lletra: seixanta-cinc mil cinc-cents euros.  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, a constituir en la forma i als efectes previstos en el text refós de la Llei de Contractes de les Administracions Públiques, s'establix en un 10 per cent del valor de les càrregues d'urbanització, IVA no inclòs, del programa d'actuació aïllada aprovat. S'ingressarà en termini màxim de 15 dies a comptar de la notificació de l'acord d'aprovació i adjudicació del programa.  
5. Procedirà elevar la garantia definitiva al 20 per cent en els supòsits d'aprovació de programes d'actuació integrada en què les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.  
  
Tretze. Presentació de proposicions  
1. Els que desitgen prendre part en la licitació hauran de presentar la documentació exigida en les condicions següents:  
Termini de presentació: tres mesos a partir de la data de l'enviament de l'anunci del Diari Oficial de la Unió Europea (DOUE).  
Lloc: Ajuntament de Torrevieja.  
Les proposicions, integrades per tres sobres, identificats en el seu exterior amb la indicació de la licitació a què concórreguen i firmats pel licitador o persona que el represente i indicant el nom i cognoms o la raó social del proponent amb la documentació següent en idioma castellà o valencià:  
Sobre A. Alternativa tècnica, es presentarà obert.  
Sobre B. Proposició juridicoeconòmica, es presentarà en sobre tancat.  
La documentació que es troba en estos sobres serà objecte de valoració als efectes d'aprovació del programa i adjudicació de la condició d'urbanitzador.  
Sobre C. Es presentarà amb el títol de «Documentació» i contindrà la següent documentació.  
a) Si concorre una societat mercantil, haurà de presentar escriptura de constitució inscrita en el Registre Mercantil. Si es tracta d'una agrupació d'interés urbanístic, es presentarà escriptura pública de constitució, així com inscripció en el Registre d'Agrupacions d'Interés Urbanístic dependent de la conselleria competent en urbanisme.   
  
b) Els que compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el Registre Mercantil o registre públic corresponent.  
c) Quan l'oferent actue en nom propi i siga empresa individual, haurà de presentar DNI o fotocòpia legalitzada d'este.  
d) Resguard acreditatiu d'haver constituït la garantia provisional en els termes exigits en la base dotze.  
e) Declaració responsable de no estar incurs en cap de les prohibicions per a contractar establides per la legislació reguladora de la contractació administrativa, incloent-hi el trobar-se al corrent en el compliment de les obligacions tributàries i amb la seguretat social imposades per les disposicions vigents.  
f) Els documents que acrediten els requisits de solvència tècnica i professional, econòmica i financera.  
g) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'administració i durant el desplegament i execució del programa d'actuació integrada, amb renúncia expressa, si és procedent, al fur jurisdiccional estranger que puga correspondre'ls.  
h) Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4 de la LUV. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estos aspectes.  
i) En cas de concórrer a la licitació unes quantes empreses, compromeses a la constitució d'una unió temporal, cada una d'elles haurà d'acreditar la seua personalitat jurídica i capacitat, indicant els noms i les circumstàncies dels empresaris que subscriuen les proposicions, la participació de cada una d'elles, i designant la persona o entitat que, durant la vigència del contracte, ha d'exercir la representació de la unió davant de l'Administració, així com el compromís formal de constituir-se en unió temporal d'empreses en cas de resultar adjudicataris.  
  
2. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no admissió de totes les propostes de programa presentades per este.  
  
3. Si l'últim dia del termini de presentació de proposicions coincidix amb dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar en les seues propostes l'acta notarial acreditativa de l'exposició pública del document determinat en l'article 126.f de la Llei Urbanística Valenciana realitzada per un notari amb competència territorial en el municipi on es vaja a executar l'actuació. En acta notarial haurà d'incloure la protocol·lització dels avisos als titulars cadastrals (estos hauran d'incloure les ressenyes establides en l'art. 292 del ROGTU) i de l'alternativa tècnica. Es depositarà una còpia de l'alternativa tècnica en la seu de l'Ajuntament. L'exposició pública es realitzarà pels propis mitjans de cada un dels aspirants inserint un anunci en el Diari Oficial de la Comunitat Valenciana i en un diari no oficial d'àmplia difusió en la localitat afectada, només als efectes de la presentació d'al·legacions.  
  
  
Catorze. Contingut de l'alternativa tècnica  
1. L'alternativa tècnica del programa d'actuació integrada tindrà el contingut següent:  
a) Instrument de planejament, PRI, on ordene el polígon íntegrament. L'instrument d'ordenació portarà adjunt un annex corresponent a l'estudi d'integració paisatgística.  
b) Terminis que es proposen per al desenrotllament de l'actuació, determinant-se tant el corresponent a les obres d'urbanització com a les obres d'edificació dels solars resultants.  
c) Projecte d'urbanització.  
d) Enunciat dels objectius complementaris que es proposen conforme a l'article 124.2 de la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.  
  
e) Estimació preliminar i general d'aquells gastos d'urbanització variables l'import dels quals, inclús sent repercutible als propietaris, no es puga determinar per la concurrència d'ofertes.  
2. Termini d'informació pública de l'alternativa tècnica.  
2.1. El termini de la informació pública del PRI i el projecte d'urbanització ha d'iniciar-se dins dels tres mesos des de la data d'anunci del concurs en el DOUE. Junt amb la tramitació de la informació pública es realitzarà el corresponent pla de participació de l'estudi d'integració paisatgística.  
2.2. El termini d'informació al públic i pla de participació tindran una duració d'un mes.   
2.3. Amb anterioritat al transcurs del termini de tres mesos, s'hauran d'haver complit totes les formalitats pròpies de la informació al públic i, en particular, s'hauran d'haver remés totes les publicacions i tots els avisos.   
2.4. Els avisos remesos per l'aspirant a urbanitzador hauran de donar compte de la iniciació del concurs i de l'exposició al públic de la seua proposta de programa.  
2.5. En l'acta notarial es protocol·litzarà, directament o per testimoni, el Diari Oficial de la Comunitat Valenciana que publique l'anunci i el contingut dels avisos.  
  
Quinze. Contingut de la proposició juridicoeconòmica  
1. La proposició juridicoeconòmica haurà d'incloure necessàriament la documentació relativa als següents aspectes, de conformitat amb el que establix el quadro següent:  
a) Relació entre l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
  
- Expressió de les magnituds urbanístiques rellevants establides pel planejament que incidisquen en la determinació dels drets d'adjudicació, com ara dimensions de parcel·la mínima de resultat, aprofitament subjectiu i superfície mínima de terreny d'origen necessaris per a resultar adjudicatari de parcel·la resultant o de quota indivisa.  
  
- Import global de les càrregues d'urbanització i del coeficient de canvi.  
- Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
- Full resum de les dades econòmiques rellevants adaptada al model aprovat per la conselleria competent en matèria de territori.  
  
b) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
Si l'aspirant a urbanitzador es compromet a afectar terrenys amb garantia real inscrita en el Registre de la Propietat, la proposició juridicoeconòmica haurà d'incloure la documentació següent.  
- Certificat registral de domini i càrregues de data no anterior a 15 dies a la data de presentació de la proposició juridicoeconòmica.  
- En el cas que els terrenys no estiguen inscrits en el Registre de la Propietat a nom de l'aspirant a urbanitzador, haurà d'aportar els títols que acrediten el seu dret de propietat a les escriptures públiques atorgades amb tercers que el legitimen o li atorguen poder suficient per a afectar les finques amb caràcter real i inscriure eixa afecció en el Registre de la Propietat.  
- Identificació gràfica de les finques a afectar per mitjà de pla cadastral.  
c) Full resum de les dades econòmiques rellevants.  
2. La proposició juridicoeconòmica inclourà la documentació necessària per a determinar amb claredat les magnituds econòmiques del programa, diferenciant els aspectes següents:  
a) Pressupost de licitació de l'obra d'urbanització.  
a.1) El pressupost de licitació de les obres d'urbanització es desglossa en les partides següents:  
- Pavimentació de calçades, aparcaments, voreres i xarxa de vianants.  
- Tractament dels espais lliures, incloent-hi jardineria, arbratge i ornamentació.  
- Mobiliari urbà.  
- Senyalització.  
- Xarxes de distribució d'aigua potable, de reg i d'hidrants contra incendis.  
- Xarxa de clavegueram per a aigües residuals i sistema de depuració.  
- Sistema d'evacuació d'aigües pluvials.  
- Xarxa de distribució d'energia elèctrica, gasificació i comunicacions.  
- Xarxa d'enllumenat públic.  
-Obres d'enllaç dels servicis urbanístics amb els de la xarxa primària de dotacions públiques i la resta d'obres de connexió i integració de l'actuació en el seu entorn territorial o urbà.  
- Impost sobre el valor afegit.  
a.2) En relació amb totes les partides anteriors, s'indicaran els mesuraments i els preus unitaris.  
a.3) El pressupost regulat en l'apartat anterior indicarà si l'impost sobre el valor afegit s'entén inclòs o exclòs dels imports que es consignen. En el cas que no es faça referència expressa a l'impost sobre el valor afegit, s'entendrà inclòs.  
- Cost de projectes: cost de redacció i direcció dels projectes tècnics, especificant cada projecte, que es referix l'article 168.1.c de la Llei Urbanística Valenciana.  
- Gastos de gestió: gastos de gestió de l'urbanitzador, calculats en un percentatge del que represente la suma de les partides corresponents a conceptes anteriors.  
- Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10 per cent.  
- Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats. En les càrregues d'urbanització no s'han d'incloure les indemnitzacions ni els gastos mencionats en l'article 126.j. L'estimació preliminar ha de constar en l'alternativa tècnica i fixar-se amb caràcter definitiu en el projecte de reparcel·lació.  
  
- Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució. La proposició juridicoeconòmica haurà d'expressar el càlcul del coeficient de canvi d'acord amb les fórmules establides en l'article 306 del ROGTU.  
  
- Preu del sòl als efectes de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen l'urbanitzador amb ells.  
- Finançament: condicions de finançament oferides per l'urbanitzador per al pagament de les quotes d'urbanització a aquells propietaris acollits a elles, si és el cas, amb el suport d'una entitat financera degudament registrada.  
3. La proposició juridicoeconòmica es presentarà degudament firmada i datada.  
4. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
Setze. Admissibilitat de variants  
1. Únicament es consideraran variants les modificacions de caràcter tècnic i mai les de caràcter econòmic, sempre que estes últimes no alteren substancialment l'ordenació urbanística proposada.  
  
2. Es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
  
3. En cas d'admetre's, cada aspirant a urbanitzador podrà presentar una única variant.  
4. La presentació d'una variant en cap cas legitimarà la presentació d'una nova proposició juridicoeconòmica ni l'alteració de les bases de programació per qui la formule.   
5. L'Ajuntament podrà triar, entre l'alternativa original i la variada, aquella que millor satisfaça els interessos públics, i se li aplicarà la proposició juridicoeconòmica formulada i sense poder modificar en cap cas el contingut de les bases particulars.  
6. No s'entendrà com alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar alternativa tècnica, que no es considerarà variant del seu avanç de programació, tot això amb respecte al que disposen les bases generals i particulars que regulen el procediment.  
  
Dèsset. Criteris d'adjudicació  
Els criteris d'adjudicació són els següents:  
Alternativa tècnica: 50 punts  
  
  
  
Proposició juridicoeconòmica: 50 punts  
  
  
  
Díhuit. Adjudicació del programa  
1. El programa d'actuació integrada s'aprovarà sense cap tipus de condicionant.  
2. La resolució per la qual s'aprove el programa d'actuació integrada es publicarà en el Butlletí Oficial de la Província d'Alacant. Així mateix, es publicarà una ressenya de la dita aprovació en el Diari Oficial de la Comunitat Valenciana.   
3. Amb anterioritat a la firma del contracte amb l'Ajuntament, l'adjudicatari del programa d'actuació integrada haurà de presentar resguard acreditatiu d'haver constituït la garantia definitiva en els termes que preveu la base dotze de les presents bases particulars i aportar certificació positiva de trobar-se al corrent de les seues obligacions tributàries i amb la Seguretat Social  
  
Dènou. Formalització del contracte  
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desplegament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació als efectes de fedatari públic, i s'hi annexarà un exemplar de les bases particulars de programació.  
  
2. El contracte podrà elevar-se a escriptura pública quan ho sol·licite alguna de les parts. En tot cas, els gastos derivats del seu atorgament seran assumits per l'urbanitzador.  
3. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar-ne la resolució, seguint a este efecte el procediment establit en el text refós de la Llei de Contractes de les Administracions Públiques.  
  
  
Vint. Compliment  
1. El contracte s'entendrà complit amb motiu de l'adequada execució de la totalitat de les prestacions incloses en este, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.  
  
2. Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, prèvia remissió per l'urbanitzador de totes les certificacions d'obres, les factures emeses per l'empresari constructor i la documentació que justifique el pagament efectiu de les obres.  
3. Perquè puga operar la recepció definitiva de les obres, de forma tàcita o expressa, s'haurà d'haver liquidat prèviament i definitivament el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu. Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, i aleshores començarà el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa.  
6. El termini de garantia serà de dotze mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que es manifesten. Finalitzat este període, procedirà la devolució de les garanties prestades per l'adjudicatari.  
  
Vint-i-u. Resolució del contracte  
1. Són causes de resolució del contracte les previstes en el text refós de la Llei de Contractes de les Administracions Públiques, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'Administració.   
2. Són també causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.   
b) La declaració de situació concursal.  
c) La falta de prestació en termini de la garantia definitiva.  
d) La no formalització del contracte en termini.  
e) La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.  
f) La inactivitat injustificada de l'urbanitzador durant un període de sis mesos consecutius o nou alterns en el desplegament i execució del programa d'actuació. S'entendrà produïda la inactivitat o l'abandó quan el desplegament i execució del programa d'actuació haja deixat de desenrotllar-se o no es desenrotlle amb la regularitat adequada o amb els mitjans humans o materials necessaris per a la seua normal execució en termini. No obstant això, quan es done este supòsit, l'Ajuntament, abans de procedir a la resolució, requerirà l'urbanitzador perquè regularitze la situació en el termini de cinc dies comptat des del requeriment, llevat que la precisió de la seua execució exigisca un termini major.  
  
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o posat fi a la via administrativa.   
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.  
  
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plans o projectes incompatibles amb el desenrotllament del programa, així com les resolucions administratives que impedisquen prosseguir-lo o paralitzen el seu desenrotllament material o econòmic per inactivitat de l'Administració durant més de sis mesos i de manera rellevant, i l'urbanitzador tindrà dret a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fonamentada en causa legal que implique un increment de l'import de les càrregues previst en la proposició juridicoeconòmica superior al 20 per cent.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
m) El descobriment de condicions territorials no tingudes en compte a l'acordar el programa d'actuació i que facen legalment inviable la seua prossecució, sense perjuí de les compensacions que siguen procedents, si és el cas, o de la possibilitat d'esmenar les seues previsions, si això fóra possible, sense desvirtuar-les substancialment.  
n) Incórrer el contractista, durant la vigència del contracte, en alguna de les prohibicions de contractar previstes en l'article 20 de la Llei de Contractes de les Administracions Públiques.  
o) Les reiterades deficiències en l'execució del contracte.   
p) L'incompliment greu dels deures essencials de l'urbanitzador directament imposats per esta llei.   
q) L'incompliment d'alguns dels compromisos oferits.  
r) La caducitat del programa per transcurs del termini total per a escometre'l i, si és el cas, la pròrroga.   
s) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, siguen procedents en benefici dels propietaris de terrenys o altres afectats.  
t) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.   
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este per al seu començament.   
v) El desistiment o la suspensió del contracte per un termini superior a un any acordada per l'Ajuntament.   
3. L'Ajuntament, al resoldre l'adjudicació, podrà acordar que l'urbanitzador continue l'execució del programa amb les mateixes condicions, durant el temps indispensable per a evitar perjuís a l'interés públic.  
  
4. La resolució de l'adjudicació s'acordarà per l'Ajuntament, amb audiència prèvia a l'urbanitzador per un termini de 10 dies hàbils, i amb dictamen previ del Consell del Territori i el Paisatge, que podrà ser instat també per l'urbanitzador. Sense perjuí de les responsabilitats econòmiques que siguen procedents, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
Vint-i-dos. Prerrogatives de l'Administració  
L'Ajuntament exercix totes les prerrogatives que, en general, reconeix la legislació de contractes de les administracions públiques, entre elles, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar els seus efectes.  
  
Vint-i-tres. Jurisdicció competent  
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució i execució del contracte administratiu especial entre l'Administració i l'agent urbanitzador seleccionat en pública concurrència.  
  
Data d'enviament al Diari Oficial de la Unió Europea: 16 de gener de 2013.  
  
Torrevieja, 3 de gener de 2013.- L'alcalde president: Eduardo Dolón Sánchez.